钦定古今图书集成/明伦汇编/官常典/第797卷 > 贡师泰
## 钦定古今图书集成/明伦汇编/官常典/第797卷 > 贡师泰

按《元史》本传：“师泰，字泰甫，宁国之宣城人。父奎，以文
学名家。延祐、至治间，官京师，为集贤直学士，卒谥文
靖。师泰早肄业国子学，为诸生。泰定四年，释褐出身，
授从仕郎、太和州判官。丁外艰，改徽州路歙县丞。江
浙行省辟为掾，寻以土著自劾去。大臣有以其名闻
者，擢应奉翰林文字。丁内艰，服阕，除绍兴路总管府”
推官，郡有疑狱，悉为详谳而剖决之。山阴白洋港有
大船飘近岸，史甲二十人适取卤海滨，见其无主，因
取其篙橹，而船中有二死人。“有徐乙者，怪其无物而
有死，人称为史等所劫。史佣作富民高丙家”，事遂连
高。史既诬服，高亦就逮。师泰密询之，则“里中沈丁载
物抵杭而回。渔者张网海中，因盗网”中鱼，为渔者所
杀。史实未尝杀人夺物，高亦弗知情，其冤皆白游徼。
徐裕以巡盐为名，肆暴村落间。一日，遇诸暨商，夺其
所赉钱，扑杀之，投尸于水，走告县曰：“我获私盐犯人，
畏罪赴水死矣。”官验视，以有伤，疑之，遂以疑狱释。师
泰追询，覆案之，具得裕所以杀人状，复俾待报。馀姚
孙国宾以求盗获姚甲造伪钞，受赇而释之，执高乙、
鲁丙赴有司，诬以同造伪。高尝为姚行用，实非自造。
孙既舍姚，因加罪于高，而鲁与高有隙，故并连之，鲁
与高未尝相识也。师泰疑高等覆造不合，以孙诘之，
辞屈而情见，释鲁而加高以本罪，姚遂处死，孙亦就
法。其于冤狱详谳之明多类此，以故郡民自以不冤，
治行为诸郡第一。考满，复入翰林，为应奉，预修《后妃
功臣列传》。事毕，迁宣文阁授经郎，历翰林待制、国子
司业，擢礼部郎中。再迁吏部，拜监察御史。自世祖以
后，省台之职，南人斥不用，及是始复旧制。于是南士
复得居省台，自师泰始，时论以为得人。至正十四年，
除吏部侍郎。时江淮兵起，京师食不足，师泰奉命和
籴于浙右，得粮百万石，以给京师。迁兵部侍郎。朝廷
以京师至上都，驿户凋弊，命师泰巡视整饬之。至则
历究其病原验其贫富而均其徭役，数十郡之民，赖
以稍苏。豪贵以其不利于己，深嫉之，然莫能有所中
伤也。会朝廷欲仍和籴浙西，因除师泰都水庸田使。
十五年，庸田司罢，擢江西廉访副使，未行，迁福建廉
访使。居亡何，除礼部尚书。时平江缺守，廷议难其人，
师泰又以选为平江路总管。其年冬，甫视事，张士诚
自高邮率众渡江，直抵城下，攻围甚急。明年春，守将
弗能支，斩关遁去。师泰领义兵出战，力不敌，亦怀印
绶弃城遁匿海滨者久之。士诚既纳降，浙江行省丞
相达识帖睦迩以便宜授师泰两浙都转运盐使，至
则剔其积蠹，通其利源，大课以集，国用资之。丞相复
承制除师泰浙江行省参知政事。二十年，朝廷除户部尚书，俾分部闽中，以闽盐易粮，由海道转运给京
师，凡为粮数十万石，朝廷赖焉。二十二年，召为秘书
卿，行至杭之海宁，得疾而卒。师泰性倜傥，状貌伟然，
既以文字知名，而于政事尤长，所至绩效辄暴著。尤
喜接引后进，士之贤，不问识不识，即加推毂，以故士
誉翕然咸归之。有诗文若干卷，行于世。